7 साल में भी सरकार नहीं कर पाई आयुर्वेद चिकित्सकों की भर्ती
भास्कर न्यूज | जांजगीर चांपा
आयुर्वेद चिकित्सकों की भर्ती पीएससी एग्जाम से होती है। 2009 में पीएससी में चयनित 8 डॉक्टरों की पोस्टिंग औषधालयों में की गई थी। इसके बाद से पिछले 7 सालों में आयुर्वेद चिकित्सकों की भर्ती नहीं हो पाई है। कुछ चिकित्सक सेवानिवृत्त भी हुए जिससे पद रिक्त हैं। स्वीकृत पदों में से आधे के करीब पद रिक्त है। ऐसे में अधिकांश औषधालय फार्मासिस्टों के भरोसे चल रहे हैं। जिले में आयुर्वेद अस्पतालों के लिए चिकित्सकों के 58 पद मंजूर है। 27 आयुर्वेद चिकित्सक का पद रिक्त है।
राज्य सरकार परंपरागत भारतीय चिकित्सा पद्धतियों आयुर्वेद, योग, सिद्ध, यूनानी, प्राकृतिक चिकित्सा तथा होम्योपैथी को बढ़ावा दे रही है। जिले मे भी 53 आयुर्वेद गांव चिह्नांकित किए गए हैं। आयुर्वेद ग्रामों में शिविर लगाकर ग्रामीणों को आयुर्वेद चिकित्सा पद्धति को अपनाने की बात कही जाती है लेकिन शासन अपनी मंशा पर फेल हो रही है, केवल शिविर लगाकर लोगों को जागरूक करने से काम नहीं हो पाएगा, बल्कि इसके लिए डॉक्टर्स की व्यवस्था करनी होगी। आयुर्वेद औषधालयों में चिकित्सकों की कमी लंबे समय से बनी हुई है। जिले में 53 ग्रामीण औषधालय जांजगीर में एक शहरी औषधालय एवं एक आयुष पॉलीक्लीनिक संचालित है।
गांवों में फार्मासिस्ट ही कर रहे उपचार
नवागढ़ ब्लाक के धुरकोट, केरा, गोधना, भठली, मेंऊ, कोसा, नवागढ़, जैजैपुर ब्लाक के ठठारी, कचंदा, हसौद, किकिरदा, ओड़ेकेरा, मालखरौदा ब्लाक के सुलौनी, सिंघरा, छपोरा, नरियरा, डभरा ब्लाक के सकराली, कटेकोनी, देवरघटा, सक्ती ब्लॉक के जर्वे, बम्हनीडीह ब्लॉक के पोड़ीशंकर, बिर्रा, बलौदा ब्लॉक के पंतोरा, अकलतरा ब्लॉक के खटोला, तरौद, हरदी और सिटी डिस्पेंसरी अकलतरा में आयुर्वेद चिकित्सक नहीं है। डाक्टरों की नियुक्ति नहीं होने से ग्रामीणों को आयुर्वेदिक इलाज नहीं मिल सका है।
शिविर में निभाई जा रही औपचारिकता
जिले में सभी आयुर्वेद अस्पतालों के लिए चिकित्सकों के 58 पद स्वीकृत है। इनमें से 27 आयुर्वेद चिकित्सक का पद रिक्त है जबकि 31 चिकित्सक विभिन्न अस्पतालों में कार्यरत हैं। अधिकांश चिकित्सक संविदा हैं। ऐसे में आयुर्वेद पद्घति से उपचार कराने वाले मरीजों को परेशानी का सामना करना पड़ता है। जिले में आयुर्वेद को बढ़ावा देने के लिए जगह जगह कैंप लगाया जाता है और लोगों को आयुर्वेद अपनाने कहा जाता है, लेकिन चिकित्सकों की कमी के चलते आयुर्वेद ग्राम की अवधारणा भी प्रभावित हो रही है। ऐसे में फार्मासिस्टों के भरोसे ही औषधालय संचालित हो रहे हैं।
आयुर्वेद ग्राम मेंऊ का औषधालय जहां इलाज करने के लिए चिकित्सक नहीं है।
आयुर्वेद औषधालयों में डॉक्टरों की कमी के संबंध में संचालनालय को जानकारी दी गई है। डॉक्टरों की भर्ती प्रक्रिया वहीं से होती है, पीएससी से कुछ डॉक्टर आए थे, वर्ष 2009 के बाद से आयुर्वेद चिकित्सकों की भर्ती नहीं हो पाई है। डॉ. आरके अग्रवाल जिला आयुर्वेद अधिकारी जांजगीर चांपा
hin_Deva bho_Deva hin_Deva hin_Deva hin_Deva bho_Deva hin_Deva hin_Deva hin_Deva hin_Deva